Partei: GRUENE
Frau Präsidentin ! Liebe Kolleginne und Kollege ! Koi Sorg , i schwätz net Türkisch ; des mecht i niemand zumute hier . Aber i probier's in moiner Muttersproach oder zumindescht in oinem Teil moiner Muttersproach , die Sproach , mit der i aufgwachse bin . Bevor i aber afang , zum Thema zu schwätze , möcht i mi glei bei de Stenographe quasi entschuldige . I woiß , daß die es heut oabend net grad leicht hend , ond i hoff , daß se trotzdem oinigermaße zstroich kommet damit . . Liebe Kolleginne und Kollege , i fend , die babylonische Sproachevielfalt bei ons em Land ghört dazu . Des isch der Reichtum unsres Landes , des isch des , was ons in der Welt , aber au bei ons dahoim stark macht . Mir sollet stolz drauf sei , daß mer bei ons verschiedne Sproache hend . Des isch nix , wofür ma sich schäme muß , sondern i fend , des isch ebbes , was ma stärke muß ond wo ma gucke muß , daß mer des nach alle Kräft fördert . . I denk aber - au des mecht i sage - : Neben de Regional- und Minderheitesproache , die mer bei ons im Land hend , gibt's bei ons mittlerweile au neue Sproache , die sogenannte Migrantesproache . Des send die Sproache , von dene Leit , die mer vor 30 oder 40 Joahr ens Land gholt hend . Au des isch a wichtige Sproach , die die schwätze . Au die Sproach sollt mer pflege , ond au des soll ons genau des gleiche wert sei . Deshalb sollt mer ons bei andrer Gelegeheit au mal über diese Sproache unterhalte . . I denk , daß die Charta für Regional- und Minderheitesproache a gute Sach isch , und deshalb begrüße mer Grüne des ausdrücklich ond unterstütze des nach alle Kräfte . Was i saugut fend , isch , daß mer ons hier über alle Fraktionsgrenze hinweg in oim Punkt verständigt hend , nämlich daß mer , was des Romanes angeht , a gemeinsame Erklärung heut vorbereitet hend , die mer hoffentlich alle miteinander verabschiedet , was ja in dem Haus net grad selbstverständlich isch , wenn ma denkt , wie es hier normalerweis abgoat . Aber i fend es gut , daß mer des machet , grad vor dem Hintergrund dessen , daß die Roma und Sinti , wie mer wisset , in diesem Land Schlimmes erlitte hend . Es isch au a Stück weit Wiedergutmachung , daß mer dieser Sproach jetzt a Signal gebet : Ihr ghöret dazu , ihr seid Teil unsres Landes , und wir sind froh , daß es euch gibt . . I mecht aber doch no en kloine Wermutstropfe oabringe , wenn i des derf , ond zwar : Natürlich isch es wichtig , daß mer die Förderung macht , daß mer des auf dem Wege der Erklärung bekundet , aber es goat halt au drum , daß mer im Praktische was macht . Da gibt es oi Sach , was die Sorbe ageht , die i net so arg toll fend : Sie wisset , daß die Bundesregierung da leider Geld spart . Jedes Joahr will die Bundesregierung aus dem Fonds , der de Sorbe zugute kommt , Geld spare . Die Länder werret des in der Weis net ausgleiche könne . I fend , da hend mer a Problem , über des mer ernschthaft schwätze sollet . Ma koa net bloß hier mit schene Rede sage , mer soll die Sorbe ond die andren pflege , sondern mer muß dann natürlich au des Geld dafür locker machen . Die Regierungsbank sollte eigentlich no mal gut überlege , ob ma da net am falsche Ende sparet . . Liebe Kolleginne und Kollege , i hab ganz am Afang gsagt , daß es in diesem Land no andre Sproache gibt , nämlich nebe de Minderheitesproache die sogenannte Sproache von de neue Minderheite oder von de Migrante . Mei eigene Muttersproach - nebe dem Schwäbische , mit dem i aufgwachse bin - isch die Sproach von meine Eltern , nämlich des Türkische . Des Türkische - i woiß net , ob ihr des wißt - isch nebe Deutsch mittlerweile die zwoitmeischt gsprochene Sproach bei ons em Land . . Es gibt bei ons mittlerweile Schule , wo es quasi glei nach dem Deutsche kommt , manchmal sogar scho vor dem Deutsche . I will net sage , daß des gut isch , aber es isch so . I fend , ma sollt sich au mal überlege , wie ma dem Rechnung trage koa , wie ma beispielsweise über zwoisproachige Schule , zwoisproachige Kindergärte das versucht zu stärke , damit die Kinder , die bei ons aufwachse , besser Deutsch könnet - des will i au - , aber gleichzeitig au ihre Kultur net verliere müsset , sondern se pflege könnet . Des tut ons alle gut ; da hat nemend an Schade davo . . Zum Schluß no oi Beispiel , om es konkret zu mache : I fend es wirklich en Hammer , daß mer in Deutschland oi oinzige Universität hend , wo mer Türkisch fürs Lehramt studiere koa , nämlich in Esse . I denk , in jedem große Bundesland sollt es mehrere . davo gebe . Was i , ehrlich gsagt , au net verstand , isch , daß ma bei ons an der Schul , am humanistische Gymnasium , Altgriechisch lerne koa . Des isch sicherlich gut und wichtig , aber des Neugriechische , des ma bei ons in der Gsellschaft schwätzt , koa ma bei ons in der Schul net lerne . I fend , au des ghört zu Europa dazu . Danke . .